TAURAGĖS RAJONO SAVIVALDYBĖS TARYBA

SPRENDIMAS

DĖL VALSTYBĖS LĖŠŲ, SKIRTŲ VALSTYBĖS KAPITALO INVESTICIJOMS Tauragės Rajono SAVIVALDYBĖJE, PLANAVIMO, TIKSLINIMO, NAUDOJIMO, APSKAITOS IR KONTROLĖS TVARKOS APRAŠO PATVIRTINIMO

2014 m. kovo 19 d. Nr. 1-68

Tauragė

Vadovaudamasi Lietuvos Respublikos vietos savivaldos įstatymo 16 straipsnio 2 dalies 17 punktu, Lietuvos Respublikos Vyriausybės 2011 m. vasario 23 d. nutarimu Nr. 205 „Dėl Lietuvos Respublikos Vyriausybės 2001 m. balandžio 26 d. nutarimo Nr. 478 „Dėl Valstybės lėšų, skirtų valstybės kapitalo investicijoms, planavimo, tikslinimo, naudojimo, apskaitos ir kontrolės taisyklių patvirtinimo“ pakeitimo“, Tauragės rajono savivaldybės taryba n u s p r e n d ž i a:

1. Patvirtinti Valstybės lėšų, skirtų valstybės kapitalo investicijoms Tauragės rajono savivaldybėje, planavimo, tikslinimo, naudojimo, apskaitos ir kontrolės tvarkos aprašą (pridedama).

2. Pavesti šio tvarkos aprašo vykdymo kontrolę Tauragės rajono savivaldybės administracijos direktoriui.

Paskelbti informaciją apie šį sprendimą vietinėje spaudoje, o visą sprendimą – Teisės aktų registre ir Tauragės rajono savivaldybės interneto svetainėje.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras	Pranas Petrošius

PATVIRTINTA

Tauragės rajono savivaldybės tarybos

2014 m. kovo 19 d. sprendimu Nr. 1-68

VALSTYBĖS LĖŠŲ, SKIRTŲ VALSTYBĖS KAPITALO INVESTICIJOMS Tauragės Rajono SAVIVALDYBĖJE, PLANAVIMO, TIKSLINIMO, NAUDOJIMO, APSKAITOS IR KONTROLĖS TVARKOS APRAŠas

I. BENDROSIOS NUOSTATOS

1. Šis tvarkos aprašas (toliau – Aprašas) reglamentuoja planavimą, tikslinimą, naudojimą, apskaitą ir kontrolę Lietuvos Respublikos valstybės biudžeto lėšų (iš jų ir specialiųjų tikslinių dotacijų savivaldybėms) ilgalaikiam materialiajam ir nematerialiajam turtui sukurti, įsigyti arba jo vertei padidinti (toliau – valstybės kapitalo investicijos) savivaldybės institucijoms, struktūriniams padaliniams, įstaigoms ir įmonėms, taip pat kitiems ūkio subjektams, priklausantiems savivaldybės institucijų valdymo sričiai.

2. Investicijų projektai, siūlomi teikti Valstybės investicijų programos finansavimui gauti, rengiami vadovaujantis:

2.1. Lietuvos Respublikos Vyriausybės patvirtintais strateginiais tikslais (prioritetais);

2.2. Lietuvos Respublikos Vyriausybės veiklos programa, jos įgyvendinimo priemonėmis ir ūkio šakų (sektorių) strateginiais planais;

2.3. Lietuvos ūkio plėtojimo ilgalaike strategija pagrįstu Nacionaliniu plėtros planu bei jo priemonių įgyvendinimo dokumentais;

2.4. Tauragės regiono plėtros planu bei jo priemonių įgyvendinimo dokumentais;

2.5. Tauragės rajono savivaldybės tarybos patvirtintais trumpalaikiais ir ilgalaikiais planavimo dokumentais (strateginiais tikslais, prioritetais);

2.6. Lietuvos Respublikos finansų ministro 2012 m. liepos 10 d. įsakymu Nr.1K-253 „Dėl finansų ministro 2001 m. liepos 4 d. įsakymo Nr. 201 „Dėl Investicijų projektų rengimui taikomų reikalavimų aprašo patvirtinimo“ pakeitimo“.

3. Šiame apraše vartojamos sąvokos:

3.1. investicijų projektas – dokumentas, finansiškai, ekonomiškai, techniškai ir socialiai pagrindžiantis investavimo tikslus bei kitus efektyvumo rodiklius, nurodantis projektui įgyvendinti reikalingas lėšas bei finansavimo šaltinius ir terminus;

3.2. kapitalo investicijos – investicijos ilgalaikiam materialiajam ir nematerialiajam turtui sukurti, įsigyti arba jo vertei padidinti.

4. Kitos apraše vartojamos sąvokos paaiškintos Lietuvos Respublikos investicijų įstatyme, Strateginio planavimo metodikoje, patvirtintoje Lietuvos Respublikos Vyriausybės 2002 m. birželio 6 d. nutarimu Nr. 827 (Žin., 2002, Nr. 57-2312; 2010, Nr. 102-5279), ir kituose teisės aktuose, išvardintuose Aprašo 2 punkte.

II. VALSTYBĖS LĖŠŲ SAVIVALDYBĖS INVESTICIJŲ PROJEKTAMS

PLANAVIMAS

5. Valstybės lėšos gali būti planuojamos tik tiems savivaldybės investicijų projektams, kurie būtini savarankiškosioms savivaldybės funkcijoms ir valstybinėms (perduotoms savivaldybėms) funkcijoms atlikti. Kiti savivaldybės investicijų projektai turi būti įgyvendinami naudojant šio Aprašo 1 punkte nurodytų subjektų nuosavas, skolintas, negrąžintinos finansinės paramos lėšas arba kitais būdais.

6. Siūlant įtraukti investicijų projektus į Valstybės investicijų programą, pirmenybė teikiama:

6.1. tęstiniams investicijų projektams, kuriems jau yra skirtos Valstybės kapitalo investicijų programos lėšas;

6.2. investicijų projektams, atitinkantiems Tauragės rajono savivaldybės strateginio planavimo dokumentuose nustatytiems prioritetams, tikslams, uždaviniams ir priemonėms;

6.3. investicijų projektams, atitinkantiems atskirų ministerijų nustatytus investavimo programų investavimo prioritetus.

III. INVESTICIJŲ PROJEKTŲ RENGIMAS IR TEIKIMAS

7. Šio Aprašo 1 punkte nurodyti subjektai:

7.1. organizuoja investicijų projektų aptarimą su savivaldybės institucijomis, kitais socialiniais ir ekonominiais partneriais;

7.2. Tauragės rajono savivaldybės administracijos Plėtros, investicijų ir turto valdymo skyriui (toliau – Plėtros, investicijų ir turto valdymo skyrius) iki einamųjų metų gruodžio 31 d. pateikia sąrašus ir trumpus investicijų projektų aprašymus su lėšų, reikalingų investicijų projektui įgyvendinti, poreikiu, numatomais lėšų šaltiniais, kurių reikia įstatymų ir kitų teisės aktų suteiktiems įgaliojimams vykdyti ir viešojo administravimo funkcijoms atlikti ir kurie siūlomi teikti Valstybės investicijų programos finansavimui gauti.

8. Tauragės rajono savivaldybės administracijos direktoriaus sudaryta komisija (toliau – Komisija) iki sausio 20 d. priima sprendimą dėl investicijų projektų, siūlomų teikti Valstybės investicijų programos finansavimui gauti, ir informuoja šio Aprašo 1 punkte nurodytus subjektus dėl tolimesnio investicijų projektų rengimo.

9. Šio Aprašo 1 punkte nurodyti subjektai, vadovaudamiesi Aprašo 2 punkte nurodytais teisės aktais ir atsižvelgdami į Tauragės rajono savivaldybės administracijos pateiktas rekomendacijas bei pastabas, parengia investicijų projektus su reikalingais papildomais dokumentais ir iki einamųjų metų vasario 28 d. pateikia juos Plėtros, investicijų ir turto valdymo skyriui. Prireikus investicijų projektai turi būti tikslinami.

10. Plėtros, investicijų ir turto valdymo skyrius, atsižvelgdamas į Valstybės kapitalo investicijų planavimo metodikoje nustatytą tvarką, patvirtintą Lietuvos Respublikos finansų ministro, užpildo investicijų projektų charakteristikas ir suvestinę informaciją apie investicijų planą, numatomą įgyvendinti atitinkamais metais. Plėtros, investicijų ir turto valdymo skyrius pateikia ministerijoms ir valstybinėms įstaigoms, kurioms įstatymais ir kitais teisės aktais pavesta įgyvendinti atitinkamos srities valstybės politiką, parengtus investicijų projektus, užpildytas formas ir kitus reikalingus dokumentus.

IV. VALSTYBĖS INVESTICIJŲ PROJEKTŲ TIKSLINIMAS

11. Plėtros, investicijų ir turto valdymo skyrius, atsižvelgdamas į ministerijų ir valstybinių įstaigų pateiktą informaciją, organizuoja nustatyta tvarka bei terminais pateiktų investicijų projektų tikslinimą.

12. Investicijų projektai prireikus kasmet atnaujinami ir tikslinami atsižvelgiant į Aprašo 2 punkte nurodytų ekonominės politikos dokumentų ir valstybės lėšų, numatomų skirti investicijoms, pokyčius.

13. Prašymą patikslinti einamųjų metų Valstybės investicijų programoje numatytas investicijas Tauragės rajono savivaldybės administracija teikia vadovaudamasi Lietuvos Respublikos Vyriausybės 2011 m. vasario 23 d. nutarimo Nr. 205 „Dėl Lietuvos Respublikos Vyriausybės 2001 m. balandžio 26 d. nutarimo Nr. 478 „Dėl Valstybės lėšų, skirtų valstybės kapitalo investicijoms, planavimo, tikslinimo, naudojimo, apskaitos ir kontrolės taisyklių patvirtinimo“ pakeitimo“ nuostatomis.

V. VALSTYBĖS KAPITALO INVESTICIJŲ NAUDOJIMAS

14. Aprašo 1 punkte nurodyti subjektai Valstybės investicijų programoje numatytas lėšas naudoja tik šioje programoje nurodytiems investicijų projektams įgyvendinti, t. y. sumokėti už atliktus darbus, suteiktas paslaugas ar įsigytas prekes, neviršydami atitinkamam laikotarpiui numatyto lėšų dydžio.

15. Investicijų projektų įgyvendinimo sutartys su tiekėjais (prekių tiekėjais, paslaugų teikėjais, rangovais) turi būti sudaromos dėl visos darbų, prekių ar paslaugų vertės arba techniškai priimtinos jų dalies taip, kad:

15.1. už darbus, prekes ar paslaugas būtų mokama, neviršijant einamiesiems biudžetiniams metams atitinkamam investicijų projektui nustatyta tvarka patvirtintos (patikslintos) asignavimų sumos;

15.2. jose būtų nustatyta, kad tuo atveju, jeigu einamaisiais biudžetiniais metais teisės aktais bus apribotas tam tikram laikotarpiui numatytas valstybės piniginių išteklių išdavimas, perkančioji organizacija turi teisę einamaisiais biudžetiniais metais atsisakyti tam tikrų sutartyje numatytų, tačiau dar neatliktų darbų atlikimo, nesuteiktų paslaugų arba nepatiektų prekių pirkimo ir privalo apie tai informuoti teikėją (prekių tiekėją, paslaugų teikėją, rangovą).

16. Valstybės lėšos negali būti investuojamos į fizinių asmenų veiklą ar privačius juridinius asmenis, išskyrus atvejus, numatytus Lietuvos Respublikos įstatymuose ir tarptautinėse sutartyse.

17. Einamaisiais biudžetiniais metais sutaupyti asignavimai išlaidoms gali būti naudojami vykdyti tik tiems investicijų projektams, kuriems pagal tam tikrų metų Valstybės investicijų programą buvo skirta lėšų. Visų sutaupytų lėšų naudojimas turi būti derinamas su ministerijomis ir Vyriausybės įstaigomis, kurioms įstatymais ir kitais teisės aktais pavesta įgyvendinti atitinkamos srities valstybės politiką.

VI. VALSTYBĖS KAPITALO INVESTICIJŲ KONTROLĖ IR APSKAITA

18. Už valstybės investicijų naudojimą pagal paskirtį ir sutartyse su rangovais (tiekėjais) numatytas kainas atsakingi šio Aprašo 1 punkte nurodyti subjektai (užsakovai). Jie periodiškai (ne rečiau kaip kas pusmetį) teikia Tauragės rajono savivaldybės administracijos Centralizuotai buhalterijai informaciją, ar taupiai ir nepažeidžiant sudarytų sutarčių naudojamos jiems skirtos valstybės investicijos.

19. Tauragės rajono savivaldybės administracijos Centralizuota buhalterija renka iš šio Aprašo 1 punkte nurodytų subjektų duomenis, rengia valstybės lėšų naudojimo investicijų ataskaitas (ketvirčių, pusmečio ir metų).

20. Klausimai, nereglamentuoti šiame apraše, sprendžiami taip, kaip numato Lietuvos Respublikos teisės aktai.

___________________________________